域多利精神病院

域多利精神病院係香港早期嘅精神病院，喺香港島西營盤東邊街盡頭近般咸道，喺1884年啟用，之後歷經擴建，到咗1961年先被全新嘅青山醫院取代。而家嗰度僅存舊華人精神病院，而家被用作做東邊街美沙酮診所。三層高嘅主樓同隔籬單層嘅職員宿舍已被評為香港二級歷史建築。

史
1875年之前，香港嘅外籍精神病人會被禁錮喺域多利監獄，華籍病人就囚禁喺東華醫院嘅「癲人房」裏面。當時，香港政府認為需要另設地方畀精神病人，就喺1884年喺西營盤東邊街盡頭起咗一間外籍人士精神病院。六年後，首間華人精神病院亦喺鄰近高街嘅交界開設，病院樓高三層，用紅磚同花崗石砌成，包括主樓同宿舍。1906年，香港立法局通過對待瘋癲者嘅法例，將兩院合併做域多利精神病院。1930年代尾，隨住域多利精神病院不敷應用，政府就徵用附近嘅國家醫院外籍護士宿舍，做咗女子精神病院，喺1941年啟用。

香港重光之後，域多利精神病院恢復運作。到1961年，新界屯門區嘅青山醫院啟用，取代咗域多利精神病院。原本外籍人士精神病院拆咗，改建做戴麟趾康復中心。華人精神病院就得以保留，初時地下改做麻瘋病診所，一樓改做霍亂病院，1972年起改做美沙酮診所。

建築
喺1891年起嘅三層高大樓係新喬治亞時期嘅建築，紅磚、拱廊、拱心石係當時建築嘅典型特徵，呢類建築喺當時相當普遍，但而家香港重存在嘅新喬治亞時期建築數量已經唔多。

香港十大恐怖靈場-高街鬼屋
 舊精神病院立面-法定古蹟-古物古蹟辦事處

香港二級歷史建築
西營盤
精神病院
香港醫院
香港西式建築